b'\n_START_ARTICLE_\n17 mai 1940\n_START_PARAGRAPH_\n\xc2\xab17 mai 1940\xc2\xbb er et nasjonalpatriotisk dikt skrevet av Nordahl Grieg i maidagene 1940. Det er bedre kjent som \xc2\xabI dag st\xc3\xa5r flaggstangen naken\xe2\x80\xa6\xc2\xbb etter f\xc3\xb8rste linje i diktet. Diktet ble kjent da forfatteren selv leste det over radio i NRKs radiostasjon i Troms\xc3\xb8 p\xc3\xa5 nasjonaldagen. Troms\xc3\xb8 radio var p\xc3\xa5 det tidspunktet den eneste frie radiostasjonen i Norge. Diktet fikk stor holdningsskapende betydning sommeren 1940._NEWLINE_Diktet ble skrevet i lugaren p\xc3\xa5 en av fiskesk\xc3\xb8ytene som fraktet store deler av Norges Banks gullbeholdning fra Oslo via \xc3\x85ndalsnes og Fr\xc3\xb8ya til Troms\xc3\xb8._NEWLINE_Diktet ble trykket i diktsamlingen Friheten, som f\xc3\xb8rste gang ble utgitt i Reykjav\xc3\xadk i 1943.  Det ble oversatt til engelsk av professor Henrietta Koren Naeseth ved Augustana College, og fikk p\xc3\xa5 engelsk tittelen We Shall Come Again.\n_START_SECTION_\nDiktet\n_START_PARAGRAPH_\nI dag st\xc3\xa5r flaggstangen naken_NEWLINE_blant Eidsvolls gr\xc3\xb8nnende tr\xc3\xa6r._NEWLINE_Men nettopp i denne timen_NEWLINE_vet vi hva frihet er._NEWLINE_Der stiger en sang over landet,_NEWLINE_seirende i sitt spr\xc3\xa5k,_NEWLINE_skj\xc3\xb8nt hvisket med lukkede leber_NEWLINE_under de fremmedes \xc3\xa5k._NEWLINE_Der f\xc3\xb8dtes i oss en visshet,_NEWLINE_frihet og liv er ett,_NEWLINE_s\xc3\xa5 enkelt, s\xc3\xa5 uundv\xc3\xa6rlig_NEWLINE_som menneskets \xc3\xa5ndedrett._NEWLINE_Vi f\xc3\xb8lte da treldommen truet_NEWLINE_at lungene gispet i n\xc3\xb8d_NEWLINE_som i en sunken u-b\xc3\xa5t;_NEWLINE_vi vil ikke d\xc3\xb8 slik d\xc3\xb8d._NEWLINE_Verre enn brennende byer_NEWLINE_er den krig som ingen kan se_NEWLINE_som legger et giftig slimsl\xc3\xb8r_NEWLINE_p\xc3\xa5 bj\xc3\xb8rker og jord og sne._NEWLINE_Med angiverangst og terror_NEWLINE_besmittet de v\xc3\xa5re hjem._NEWLINE_Vi hadde andre dr\xc3\xb8mmer_NEWLINE_og vi kan ikke glemme dem._NEWLINE_Langsomt ble landet v\xc3\xa5rt eget,_NEWLINE_med gr\xc3\xb8de av hav og jord,_NEWLINE_og slitet skapte en \xc3\xb8mhet_NEWLINE_en svakhet for liv som gror._NEWLINE_Vi fulgte ikke med tiden,_NEWLINE_vi bygde p\xc3\xa5 fred, som i tross,_NEWLINE_og de hvis d\xc3\xa5d er ruiner_NEWLINE_har grunn til \xc3\xa5 h\xc3\xa5ne oss._NEWLINE_N\xc3\xa5 sl\xc3\xa5ss vi for rett til \xc3\xa5 puste_NEWLINE_vi vet det m\xc3\xa5 demre en dag_NEWLINE_da nordmenn forenes i samme_NEWLINE_befriede \xc3\xa5ndedrag._NEWLINE_Vi skiltes fra v\xc3\xa5re sydp\xc3\xa5,_NEWLINE_fra bleke utslitte menn._NEWLINE_Til dere er gitt et l\xc3\xb8fte:_NEWLINE_at vi skal komme igjen._NEWLINE_Her skal vi minnes de d\xc3\xb8de_NEWLINE_som ga sitt liv for v\xc3\xa5r fred,_NEWLINE_soldaten i blod p\xc3\xa5 sneen,_NEWLINE_sj\xc3\xb8mannen som gikk ned._NEWLINE_Vi er s\xc3\xa5 f\xc3\xa5 her i landet,_NEWLINE_hver falden er bror og ven._NEWLINE_Vi har de d\xc3\xb8de med oss_NEWLINE_den dag vi kommer igjen.'